Temeljem članka 18., stavak 1., Zakona o udrugama („Narodne Novine“ broj 74/14, 70/17, 98/19 i 151/22) i članka 25. Statuta Lokalne akcijske grupe Vuka-Dunav (06. rujna 2023. godine), Skupština Lokalne akcijske grupe Vuka-Dunav dana 17. prosinca 2024. godine donosi

**STATUT**

**Lokalne akcijske grupe Vuka-Dunav**

**I. OPĆE ODREDBE**

**Članak 1.**

Ovim Statutom reguliraju se odredbe o:

* nazivu, sjedištu i zastupanju,
* znaku i pečatu Udruge,
* području djelovanja Udruge,
* članstvu, pravima i obvezama,
* unutarnjem ustroju, tijelima Udruge, njihovom sastavu, ovlastima, načinu odlučivanja, uvjetima, načinu izbora i opoziva te trajanju mandata,
* udruživanju i članstvu u međunarodnim organizacijama i udrugama,
* zastupanju,
* ciljevima i djelatnostima kojima se ti ciljevi ostvaruju,
* imovini i načinu stjecanja imovine te raspolaganju s mogućom dobiti,
* ostvarivanju javnosti rada Udruge,
* prestanku postojanja Udruge, te postupku s imovinom u slučaju prestanka postojanja Udruge kao i ostalim odredbama sukladno Zakonu.

**Članak 2.**

Naziv udruge je: lokalna akcijska grupa Vuka-Dunav.

Skraćeni naziv udruge je: LAG Vuka-Dunav.

Uz naziv na hrvatskom jeziku, udruga može koristiti i naziv preveden na engleski jezik: LOCAL ACTION GROUP Vuka-Danube.

Sjedište udruge je: Gospodarska zona Antunovac 23, 31216 Antunovac.

Odluku o promjeni adrese donosi Predstavnička Skupština LAG-a Vuka-Dunav.

Područje djelovanja udruge su: Općina Antunovac, Čepin, Erdut, Ernestinovo, Šodolovci, Vladislavci i Vuka te područja grada Osijeka (naselja Tenja, Josipovac, Višnjevac, Brijest, Sarvaš i Klisa).

**Članak 3.**

Lokalna akcijska grupa Vuka-Dunav (u daljnjem tekstu LAG) je udruga registrirana pri nadležnom Upravnom tijelu.

**Članak 4.**

LAG ima znak i pečat.

Znak utvrđuje Upravni odbor.

Pečat LAG-a okruglog je oblika, promjera 30mm, a u sebi sadrži adresu sjedišta i naziv udruge ispisanu u rub te riječi Vuka-Dunav ispisane na promjeru pečata.

**Članak 5.**

Osoba ovlaštena za zastupanje udruge je Predsjednik. Predsjednika, u slučaju njegove spriječenosti, temeljem pisane punomoći Predsjednika, zamjenjuje Predsjednik Upravnog odbora.

Predsjednika LAG-a i Predsjednika Upravnog odbora imenuje Predstavnička Skupština.

U pojedinim slučajevima Predsjednik može pisanom punomoći ovlastiti Predsjednika Upravnog odbora ili drugu osobu za zastupanje LAG-a.

**II. CILJEVI I DJELATNOSTI LAG-a**

**Članak 6.**

LAG je osnovan u cilju:

1. **Održivi razvoj:**

* promicanja ruralnog razvoja putem lokalnih inicijativa i partnerstva,
* poboljšanje ruralnih životnih i radnih uvjeta,
* dugoročnog ostvarivanja održivog razvoja kroz diversifikaciju gospodarskih aktivnosti,
* osiguravanje protoka informacija i transfera znanja za napredak u razvoju ruralnog gospodarstva i lokalne zajednice,
* razvijanje sinergije i umrežavanja između svih subjekata kojima je u interesu doprinijeti razvoju ruralnih područja,
* promicanja partnerskog i višesektorskog pristupa u ukupnom razvoju područja LAG-a,
* iskorištavanje i razvijanje postojećih potencijala za ruralni razvoj i razvoj turističke ponude,
* jačanje financijskih i ljudskih kapaciteta za provedbu projekata ruralnog razvoja,
* promicanje koncepta održivog razvoja boljom primjenom ruralnih i regionalnih politika EU pristupom „odozdo prema gore“,
* priprema LAG područja za korištenje strukturnih i ostalih fondova EU,
* briga o infrastrukturnom, ekološko-socijalnom, kulturnom, gospodarskom i svakom drugom razvoju u širem ruralnom području,
* djelovanje u skladu s LEADER načelima,
* promicanje saznanja o ruralnom razvoju i važnosti višedioničkog kreiranja javne politike ruralnog razvoja među stanovništvom putem sredstava javnog priopćavanja i nakladničkom djelatnošću, te poticanje aktivnog uključivanja građana i ostalih zainteresiranih subjekata u LAG,
* promicanje interesa subjekata koji djeluju u okviru LAG-a na lokalnoj, regionalnoj, državnoj i međudržavnoj razini,
* promicanje udruživanja u udruge, zadruge i druge oblike građanskih asocijacija i pružanje stručne pomoći,
* promicanje održivog gospodarskog razvoja putem razvoja društvenog kapitala, održivog turizma i ostalih djelatnosti održivog gospodarskog razvoja, pružanje potpore svim lokalnim razvojnim dionicima odnosno predstavnicima javnih i privatnih lokalnih socio-ekonomskih interesa koji se bave razvojem lokalne zajednice kroz seminare, radionice, predavanja, individualne konzultacije i slično u cilju razvoja i samoodrživosti,

1. **Demokratska i politička kultura:**

* promicanje i razvoj volonterstva,
* poticanje i potpora aktivnoj uključenosti građana u društveno korisnim akcijama i volonterstvu te organiziranje razmjene volontera;

1. **Gospodarstvo (socijalna djelatnost):**

* Socijalno (društveno) poduzetništvo (promicanje razvoja socijalnog poduzetništva, te ostale djelatnosti socijalnog poduzetništva);
* promicanje i suradnja u području socijalne pomoći i podrške te socijalnih usluga posebno marginaliziranim skupinama u društvu,

1. **Međunarodna suradnja:**

* promicanje međunarodnog prijateljstva (suradnja sa sličnim udrugama u zemlji i inozemstvu u području demokratske tranzicije, obrazovanja, smanjenja siromaštva i zaštiti okoliša i prirode te ostale djelatnosti razvojne suradnje)

1. **Zaštita okoliša i prirode**

* suradnja i promicanje u području zaštite životinja, očuvanja prirode i zaštite okoliša te energetske učinkovitosti i obnovljivih izvora energije,

1. **Kultura i umjetnost:**

* očuvanje i promocija kulturno-umjetničke i tradicijske baštine i stvaralaštva uz suradnju sa lokalnom zajednicom,

1. **Obrazovanje, znanost i istraživanje:**

* odgoj i obrazovanje (cjeloživotno obrazovanje i obrazovanje odraslih izvaninstitucionalni odgoj i obrazovanje, potpora obrazovanju djece i mladih s posebnim potrebama, odgoj i obrazovanje za aktivno sudjelovanje razvoju demokratske kulture, odgoj i obrazovanje za zaštitu i promicanje ljudskih prava, povijesno-kulturne baštine i nacionalnog identiteta, poticanje kreativnosti i stvaralaštvo u odgoju i obrazovanju, odgoj i obrazovanje za održivi razvoj, zdrave načine života i očuvanje prirode te međunarodna suradnja i mobilnost u obrazovanju).

Udruga sukladno ciljevima Udruge djeluje na području održivog razvoja, demokratske političke kulture, međunarodne suradnje, gospodarstva (socijalne djelatnosti), zaštite okoliša i prirode, kulture i umjetnosti, te obrazovanja, znanosti i istraživanja.

**Članak 7.**

Djelatnosti LAG-a su:

* izrada lokalne razvojne strategije i integriranog programa razvoja za LAG područje,
* uspostavljanje sustava i razvoj mreže partnera u LAG području,
* briga o napredovanju i edukaciji stručnih timova unutar LAG područja,
* briga o stvaranju stručnih, operativnih, materijalnih i fizičkih preduvjeta za višedioničko planiranje i provedbu razvojnih projekata u LAG području,
* određivanje prioriteta za razvoj poljoprivrede, turizma i drugih djelatnosti u ruralnom prostoru,
* savjetodavna i tehnička potpora u pripremi i izradi projektne dokumentacije subjekata koji djeluju u okviru LAG-a,
* praćenje zakonske regulative i objave javnih natječaja vezanih uz razvojne mogućnosti i informiranje subjekata koji djeluju u okviru LAG-a o postojećim mogućnostima,
* suradnja s obrazovnim institucijama i nadležnim tijelima radi stručnog obrazovanja svojih članova,
* razmatranje zakonskih prijedloga koji se odnose na gospodarske aktivnosti u ruralnim područjima te davanje prijedloga za njihovo unapređenje, u suradnji s resornim ministarstvima Republike Hrvatske i drugim nadležnim institucijama,
* aktivno sudjelovanje u unapređenju i promicanju ruralnog poduzetništva i drugih ruralnih programa,
* razmjena iskustava, transfer znanja i rješavanje stručnih pitanja iz područja poljoprivrede, turizma i ruralnog poduzetništva,
* suradnja s ruralnom mrežom, državnim i drugim javnim ustanovama i službama, te područnom (regionalnom) i lokalnom samoupravom, suradnja na svim poljima sa srodnim nacionalnim i međunarodnim organizacijama,
* organiziranje stručne izobrazbe članova putem predavanja, prezentacija, izrade i raspodjele stručne literature, edukativnog i promotivnog materijala,
* izvršavanje ostalih poslova utvrđenih ovim Statutom, općim aktima i odredbama Skupštine LAG-a,
* izrada, provođenje, nadzor i koordinacija integralnih i drugih razvojnih projekata LAG-a Vuka-Dunav na lokalnoj, regionalnoj, nacionalnoj i međunarodnoj razini,
* vrednovanje i odabir, nadzor i koordinacija projekata koji se provode u sustavu provedbe decentralizirane raspodjele sredstava kojima upravlja LAG Vuka-Dunav;
* djelatnosti volonterskih centara – informiranje i edukacija volontera i organizatora volontiranja.
* organizacija sajmova, izložbi, koncerata, predstava i drugih javnih događanja u lokalnim zajednicama te regionalnoj, nacionalnoj i međunarodnoj razini u svrhu promicanja ruralnog razvoja i primjene načela LEADER/CLLD-a u razvoju lokalnih zajednica (volonterski i kroz projektne aktivnosti);
* organiziranje stručnih skupova, edukacija i razmjena znanja i vještina za sve predstavnike javnih i privatnih lokalnih socio-ekonomskih interesa, razvojne dionike ruralnih područja (volonterskih i kroz projektne aktivnosti).
* sudjelovanje u kreiranju razvojnih programa i promicanja inovativne poljoprivrede i ruralnog turizma,
* suradnja sa sličnim udrugama u zemlji i inozemstvu u području demokratske tranzicije, obrazovanja, smanjenja siromaštva i zaštiti okoliša i prirode te ostale djelatnosti razvojne suradnje,

**Članak 8.**

Rad Udruge je javan. Načelo javnosti rada ostvaruje se pravodobnim izvješćivanjem članstva o radu Udruge i značajnim događajima, pisanim izvješćima te izvješćivanjem javnosti putem sredstava javnog priopćavanja, objavljivanjem promotivnog materijala, putem vlastite web stranice, te drugim odgovarajućim načinima.

**III. ČLANSTVO U LAG-u**

**Članak 9.**

Članstvo u LAG-u može biti redovno, pridruženo i počasno.

Članovi LAG-a mogu postati jedinice lokalne samouprave, znanstvene i stručne ustanove, udruge i druge pravne osobe (nastavno: kolektivni članovi) te poslovno sposobne fizičke osobe državljani Republike Hrvatske koji pokažu interes da se bave djelatnostima LAG-a, a koji prihvate Statut LAG-a.

Članovi LAG-a moraju imati sjedište odnosno prebivalište na području djelovanja LAG-a iz članka 2. stavka 6. ovoga Statuta.

Redovnim članom LAG-a može postati svaki punoljetni poslovno sposobni državljanin Republike Hrvatske i uredno registrirana pravna osoba koja pokaže interes za bavljenjem djelatnostima LAG-a.

Predstavnike pravnih osoba u članstvo u tijelima LAG-a imenuje osoba ovlaštena za zastupanje pravnih osoba. Osoba ovlaštena za zastupanje može imenovati zamjenika u slučaju odsustva imenovanog predstavnika pravne osobe.

Svi redovni članovi LAG-a imaju pravo sudjelovati u radu LAG-a i radu tijela LAG-a, te mogu birati i biti birani u tijela LAG-a.

Predstavnici svih redovnih članova LAG-a mogu imati svoje imenovane zamjene.

Pridruženi članovi mogu biti sve ostale pravne i poslovno sposobne fizičke osobe koje su zainteresirane za promidžbu i razvoj ruralnih područja LAG-a. Pridruženi članovi imaju pravo sudjelovati u radu LAG-a i prisustvovati na sjednicama na koje su pozvani, bez prava da mogu birati i biti birani u tijela LAG-a. Pridruženi članovi primaju se u članstvo po istom postupku kao i redovni.

Počasni članovi LAG-a mogu postati pravne i poslovno sposobne fizičke osobe posebno zaslužne za rad i razvoj LAG-a. Počasni članovi ne mogu birati i biti birani u tijela LAG-a.

**Članak 10.**

Članstvo u LAG-u je dobrovoljno.

Predstavnička Skupština donosi Odluku o primanju u članstvo za sve kategorije članstva, na prijedlog članova Upravnog odbora ili Predstavničke Skupštine, a na temelju pristupnice, molbe ili pismenog zahtjeva osobe koja želi postati član LAG-a.

Odluka o primanju u redovno ili pridruženo članstvo mora biti donesena najkasnije tri mjeseca od primitka zahtjeva ili akta iz stavka 2. ovoga članka.

Odluku o proglašenju počasnog člana donosi Predstavnička Skupština LAG-a na prijedlog Upravnog odbora ili najmanje trećine članova Predstavničke Skupštine.

Zaposlenici stručne službe LAG-a, vode elektronički popis članova, koji obavezno sadrži podatke o imenu ili nazivu člana, datumu pristupanja, datumu prestanka članstva, adresi sjedišta/prebivališta, OIB-u člana, komunikacijske kontakte, kategoriju članstva sukladno Uredbi (EU) 2021/1060 te delegiranoj Uredbi Komisije (EU) 240/2014 i nacionalnoj regulativi za provedbu LEADER-CLLD-a, te kontakt podatke o ovlaštenom ili imenovanom predstavniku člana.

**Članak 11.**

Prigovor na odluku o primanju u članstvo podnosi se Predstavničkoj Skupštini LAG-a, u roku od 30 dana od dana kada je podnositelj molbe, ili prijedloga, obaviješten o odluci Predstavničke Skupštine. Skupština o prigovoru odlučuje na svom prvom narednom zasjedanju. Odluka Skupštine je konačna**.**

**Članak 12.**

Svi članovi Udruge plaćaju godišnju članarinu. Odluku o visini godišnje članarine donosi Upravni odbor.

Član koji istupa ili je isključen iz članstva u Udruzi i nema pravo na povrat članarine, na udio u imovini udruge, te na bilo kakva novčana potraživanja ili povrat novčanih naknada od Udruge.

Počasni član nema obvezu plaćanja članarine.

**Članak 13.**

Članovi LAG-a sami nadziru rad LAG-a.

Prava i obaveze članova su:

* da aktivno sudjeluju u utvrđivanju Lokalne razvojne strategije područja kojega obuhvaća LAG,
* da odlučuju o sredstvima i imovini LAG-a i drugim pitanjima utvrđenim ovim Statutom i drugim aktima,
* da sudjeluju u aktivnostima od zajedničkog interesa,
* da provode zajednički dogovorene aktivnosti,
* da biraju i budu birani u tijela LAG-a (samo redovni članovi),
* da budu redovito i pravodobno obaviješteni o radu i financijskom poslovanju LAG-a,
* da redovito plaćaju članarinu u visini o kojoj odluči Upravni odbor (osim počasnih članova),
* da čuvaju i promiču ugled LAG-a,
* da poštuju odluke tijela LAG-a,
* da se pridržavaju odredbi Statuta i drugih akata LAG-a.

**Članak 14.**

Članstvo u LAG-u prestaje:

* prestankom postojanja LAG-a,
* istupanjem iz LAG-a,
* odlukom Predstavničke Skupštine o brisanju iz članstva zbog neplaćanja godišnje članarine,
* odlukom Predstavničke Skupštine o isključenju zbog nepridržavanja odredaba LAG-a, nanošenja štete ugledu LAG-a, te
* smrću fizičke osobe ili prestankom postojanja pravne osobe koja je član LAG-a.

**Članak 15.**

Svaki član može istupiti iz članstva LAG-a prema svom nahođenju.

U slučaju neplaćanja članarine za prethodnu godinu do 1. rujna tekuće godine, a bez valjanog razloga, odluku o prestanku članstva ili utvrđivanju opravdanosti neplaćanja članarine donosi Predstavnička Skupština.

**Članak 16.**

Član može biti isključen ako grubo povrijedi odredbe ovog Statuta, Program rada i druge akte LAG-a, ako zloupotrijebi svoje članstvo i ime LAG-a, ako počini kazneno djelo, te ako u okviru svog profesionalnog djelovanja, u više navrata, grubo prekrši etičke norme.

O isključenju iz članstva odlučuje Predstavnička Skupština kvalificiranom većinom.

**Članak 17.**

LAG može davati priznanja i pohvale svojim članovima, pojedincima i pravnim osobama za osobitu aktivnost i poseban doprinos u radu LAG-a.

Skupština može na prijedlog Upravnog odbora dodijeliti priznanja pojedinim pravnim ili fizičkim osobama za izuzetan doprinos u ostvarivanju ciljeva i zadataka LAG-a.

**Članak 18.**

LAG se može udružiti u saveze udruga, zajednicu, mrežu, koordinaciju ili drugi oblik udruživanja i u međunarodne udruge i druge organizacije.

Odluku o udruživanju donosi Skupština.

Udruga može imati svoje ustrojstvene oblike (podružnice, ogranci, klubovi i slično), u skladu sa statutom i zakonom.

Ustrojstveni oblici vezani za svoj rad i poslovanje odgovaraju Predsjedniku i Upravnom odboru LAG-a, a po potrebi Predstavnička Skupština će donijeti Pravilnik o radu ustrojstvenog oblika.

Unutar udruge djeluju podružnice bez pravne osobnosti.

Podružnica bez pravne osobnosti je ustrojstveni oblik Udruge, koja se osniva odlukom Predstavničke Skupštine Udruge. Podružnica nije pravna osoba, njenim djelovanjem ne nastaju prava i obveze za nju samu, nego ta prava i obveze stječe sama udruga.

Udruga upravlja radom podružnice, vrši redovne i izvanredne kontrole rada podružnice, traži izvješće o radu, financira rad podružnice.

Podružnica je dužna poslovati u skladu sa Zakonima, internim aktima i uputama Udruge, podnositi izvješća o radu Udruzi.

Odlukom Predstavničke Skupštine prestaje postojanje podružnice bez pravne osobnosti.

**IV. TIJELA LAG-a**

**Članak 19.**

Članovi upravljaju LAG-om putem osoba ovlaštenih za zastupanje, odnosno putem imenovanih predstavnika Predstavničke Skupštine i preko izabranih predstavnika u tijelima LAG-a.

Bilo koji redovni član LAG-a može biti ponovno biran u tijela LAG-a ukoliko to ovim Statutom nije drugačije uređeno.

U tijelima LAG-a svi društveni sektori moraju biti ravnomjerno zastupljeni, a sukladno Pravilniku o provedbi LEADER pristupa u Republici Hrvatskoj, koji donosi Ministarstvo poljoprivrede, ribarstva i ruralnog razvoja.

**Članak 20.**

Tijela LAG-a su:

* Predstavnička Skupština (Skupština),
* Upravni odbor,
* Predsjednik Upravnog odbora,
* Predsjednik i Voditelj.

**Predstavnička Skupština**

**Članak 21.**

Predstavnička Skupština (u daljnjem tekstu Skupština) je predstavničko i najviše tijelo upravljanja LAG-a.

Skupštinu čine predstavnici redovnih članova LAG-a, koji su predstavnici iz tri interesne skupine: javne, civilne i gospodarske.

Skupštinu čine izabrani predstavnici redovnih članova, koji jednakovrijedno zastupaju svaku interesnu skupinu, gdje ovlašteni ili imenovani predstavnici bilo koje pojedinačno interesne skupine ne ostvaruju više od pedeset posto (50%) glasačkih prava, odnosno niti jedna interesna skupina zasebno nema kontrolu nad donošenjem odluka, temeljem čl. 31., uredbe (EU) 2021/1060.

Prije konstituirajuće Predstavničke Skupštine, svaka interesna skupina mora održati zbor članova na kojemu će se izabrati predstavnici pojedine interesne skupine iz kategorije redovnih članova, koji će sudjelovati u radu Predstavničke Skupštine, sukladno stavku 3. ovog članka.

Mandat izabranih predstavnika Skupštine traje četiri (4) godine.

Nakon isteka mandata izabrani predstavnici mogu ponovno biti birani na istu dužnost.

Pravo sudjelovanja u izborima za predstavnike u Skupštini imaju, u skladu sa ovim Statutom, imaju svi redovni članovi LAG-a Vuka-Dunav.

**Članak 22.**

Skupština može biti redovna, izborna ili izvanredna.

Redovna skupština održava se najmanje jednom godišnje dok se izborna skupština održava svake četiri (4) godine, kada se, zbog isteka mandata, biraju članovi tijela upravljanja. Izvanredna skupština održava se po potrebi.

Sjednice skupštine saziva Predsjednik LAG-a na vlastitu inicijativu, u slučaju nemogućnosti vlastitog dolaska, Predsjednik može dati punomoć Predsjedniku Upravnog odbora ili Voditelju LAG-a.

U slučaju isteka mandata tijelima upravljanja, sjednicu saziva Predsjednik koji je posljednji bio upisan u Registar udruga, kao osoba ovlaštena za zastupanje.

U odluci o sazivanju Skupštine Predsjednik utvrđuje dnevni red sjednice, te dan, vrijeme i mjesto održavanja sjednice.

Predsjednik je dužan sazvati sjednicu Skupštine kada to zatraži najmanje trećina članova LAG-a.

U svom zahtjevu za sazivanje Skupštine predlagatelji su obavezni predložiti dnevni red sjednice.

Ako Predsjednik ne sazove sjednicu Skupštine u roku od 15 dana od dana dostave zahtjeva iz stavka 4. ovoga članka, sazvati će je predlagatelji (odluka treba sadržavati prijedlog dnevnog reda, te mjesto i dan održavanja sjednice).

Na izvanrednoj skupštini raspravlja se samo o pitanjima zbog kojih je ista sazvana.

**Članak 23.**

Skupštinom predsjeda Predsjednik LAG-a s članovima Upravnog odbora.

U odsutnosti Predsjednika, Skupštinom predsjeda radno predsjedništvo od 3 člana koje bira Skupština.

Na početku sjednice biraju se: zapisničar i dva ovjerovitelja zapisnika.

O radu sjednice vodi se zapisnik, koji se trajno čuva u arhivi LAG-a.

**Članak 24.**

Sjednica Skupštine može se provoditi prisustvom na sjednicama fizički i/ili putem elektroničkih medija i/ili pisane procedure.

Rad Skupštine temelji se na odredbama uredbe (EU) 2021/1060 te Delegirane uredbe Komisije (EU) 240/2014 koje se odnose na lokalno razvojno partnerstvo koje provodi lokalni razvoj pod vodstvom zajednice.

Za donošenje pravovaljanih odluka Skupštini mora prisustvovati natpolovična većina predstavnika redovnih članova od ukupnog broja predstavnika redovnih članova, odnosno najmanje pedeset i jedan posto (51%) članova Skupštine.

Odluke donosi natpolovičnom većinom glasova nazočnih predstavnika redovnih članova Skupštine, ako Statutom nije određena posebna većina za određene odluke.

Prilikom konstituiranja Predstavničke Skupštine potrebno je ispuniti uvjet da ovlašteni ili imenovani predstavnici bilo koje pojedinačno interesne skupine ne ostvaruju više od pedeset (50%) glasačkih prava, odnosno niti jedna interesna skupina zasebno nema kontrolu nad donošenjem odluka, temeljem čl. 31., uredbe (EU) 2021/1060, a kako je navedeno u članku 21. ovog Statuta.

Ako u vrijeme zakazano za početak zasjedanja ne bude prisutna većina članova, sjednica Skupštine se odgađa za pola sata. Nakon isteka pola sata, Skupština može donositi pravovaljane Odluke. Odluke se donose natpolovičnom većinom prisutnih članova s pravom glasa, uz ispunjenje uvjeta iz stavka 4. ovog članka.

Odluke Skupštine donose se u pravilu javnim glasovanjem, ako Skupština ne odluči da se o pojedinačnim pitanjima odluka donosi tajnim glasovanjem.

Odluke Skupštine obvezuju tijela i sve članove na njihovo provođenje.

U iznimnim slučajevima, kada je to iz tehničkih razloga jednostavnije, sjednica Skupštine može se održati i elektronskim putem. U tom slučaju šalje se poziv s predloženim točkama dnevnog reda svim članovima Skupštine elektroničkom poštom, a članovi moraju elektroničkom poštom potvrditi da su zaprimili poziv do unaprijed definiranog roka. Na elektronskoj sjednici Skupština punovažno odlučuje ako je natpolovična većina članova Skupštine elektronskom poštom potvrdila da je zaprimila poziv i ako se natpolovična većina članova Skupštine u roku očitovala o točkama dnevnog reda.

Na elektronskoj sjednici Skupština donosi odluke natpolovičnom većinom članova koji su elektroničkom poštom potvrdili primitak poziva i koji su se u roku očitovali po točkama dnevnog reda. Na temelju dobivenih odgovora i mišljenja sastavlja se i vodi zapisnik elektroničkog zasjedanja Skupštine na isti način kao i kad Skupština zasjeda na tradicionalni način.

Ostali članovi Udruge mogu sudjelovati u radu Skupštine, davati svoje prijedloge i mišljenja predstavnicima Predstavničke Skupštine, ali ne mogu odlučivati (glasovati).

**Članak 25.**

Skupština LAG-a obavlja sljedeće poslove:

* donosi Statut i druge opće akte te njihove izmjene i dopune
* bira i razrješava Predsjednika, Predsjednika Upravnog odbora, članove Upravnog odbora,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće,
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge,
* odlučuje o udruživanju u saveze, zajednice, mreže i druge oblike povezivanja udruga,
* odlučuje o žalbama protiv odluke Upravnog odbora o prijedlozima, zahtjevima i

predstavkama članova LAG-a,

* odlučuje o primanju/ne primanju u redovno članstvo LAG-a,
* odlučuje o primanju/ne primanju u pridruženo članstvo,
* odlučuje imenovanju počasnih članova,
* odlučuje o isključivanju iz članstva,
* raspravlja i odlučuje o izvještajima o radu Upravnog odbora i drugih tijela,
* odlučuje o dodijeli priznanja fizičkim i pravnim osobama i članovima,
* odlučuje o prestanku postojanja LAG-a, te bira i opoziva Likvidatora,
* donosi odluku o statusnim promjenama,
* obavlja i druge poslove utvrđene ovim Statutom i drugim propisima
* usvaja Lokalnu razvojnu Strategiju LAG-a Vuka-Dunav.

**Upravni odbor i Predsjednik Upravnog odbora**

**Članak 26.**

Upravni odbor je kolektivno i koordinativno tijelo LAG-a koji organizira i obavlja tekuće poslove LAG-a između dvije sjednice Skupštine, te donosi odluke iz svoje nadležnosti.

Rad Upravnog odbora temelji se na odredbama uredbe (EU) 2021/1060 te Delegirane uredbe Komisije (EU) 240/2014 koje se odnose na lokalno razvojno partnerstvo koje provodi lokalni razvoj pod vodstvom zajednice.

Upravni Odbor ima 17 članova, zajedno s Predsjednikom LAG-a i Predsjednikom Upravnog odbora, koje iz svog sastava bira i opoziva Skupština na vrijeme od četiri (4) godine, s tim da isti mogu biti ponovo izabrani na istu dužnost. Predsjednik Upravnog odbora saziva sjednice Upravnog odbora, po potrebi zamjenjuje Predsjednika.

Upravni odbor može sam u svoje članstvo kooptirati određeni broj članova iz sastava

Skupštine LAG-a.

Broj kooptiranih članova ne smije biti veći od 1/3 od ukupnog broja članova Upravnog odbora.

Kooptirane članove mora potvrditi Skupština LAG-a na prvom narednom zasjedanju.

Kod izbora članova Upravnog odbora, Skupština brine o odgovarajućoj zastupljenosti članova LAG-a u njegovom sastavu poštujući pri tome načela zastupljenosti članova iz

* gospodarskog (trgovačka društva, zadruge, obrtnici, obiteljska poljoprivredna gospodarstva i druge fizičke osobe koje gospodarsku djelatnost obavljaju samostalno, trajno i radi ostvarivanja dohotka ili prihoda ili drugih gospodarskih procijenjenih koristi; pravne osobe koje zastupaju interese gospodarskog sektora, neovisno o svom pravnom obliku),
* civilnog ( udruge i druge pravne osobe upisane u registar neprofitnih organizacija sukladno propisima koji uređuju područje neprofitnih organizacija), te
* javnog sektora (predstavnici jedinica lokalne i područne (regionalne) samouprave; trgovačkih društava, ustanova, agencija i drugih pravnih osoba koje obavljaju djelatnosti od općeg interesa odnosno kojima su povjereni poslovi u općem interesu, a kojima je osnivač Republika Hrvatska ili jedinica lokalne i područne (regionalne) samouprave ili njihovi pravni sljedbenici).

Sastav Upravnog odbora treba biti reprezentativan, te kod izbora članova brinuti o odgovarajućoj sektorskoj zastupljenosti članova u sastavu Upravnog odbora, poštujući pri tome važeći Pravilnik o provedbi Intervencije 77.06. „Potpora LEADER (CLLD) pristupu“ iz Strateškog plana Zajedničke poljoprivredne politike Republike Hrvatske 2023. – 2027.

**Članak 27.**

Izabrani članovi Upravnog odbora zajednički odgovaraju za rad Upravnog odbora  
Skupštini LAG-a, a pojedinačno za svoj rad i rad Upravnog odbora u granicama ovlaštenja i dužnosti koje su im povjerene, Skupštini LAG-a i Upravnom odboru.

Upravni odbor i svaki njegov član mogu podnijeti ostavku ili biti opozvani prije isteka vremena na koje su birani.

Pojedini član Upravnog odbora i Upravni odbor u cjelini mogu biti opozvani ako:

* ne ispunjavaju ovim Statutom utvrđene obveze,
* postupaju suprotno odredbama ovog Statuta i politici koju je utvrdila Skupština.

Pojedinom članu Upravnog odbora prestaje ova dužnost ako on prestane biti članom LAG-a.

**Članak 28.**

Upravni odbor:

* priprema nacrt Statuta i drugih akata,
* izvršava odluke Skupštine,
* predlaže Skupštini primanje/ne primanje u redovno članstvo LAG-a,
* predlaže Skupštini primanje/ne primanje u pridruženo članstvo,
* predlaže Skupštini imenovanje počasnih članova,
* predlaže Skupštini isključivanje iz članstva,
* izvršava financijski plan i raspolaže planiranim sredstvima pri čemu brine o namjeni i pravilnosti korištenja tih sredstava, te donosi provedbene odluke,
* donosi Pravilnik o sistematizaciji radnih mjesta i zapošljavanju,
* usklađuje rad članova LAG-a i organizira djelovanje LAG-a u cjelini,
* organizira i usklađuje suradnju s drugim organizacijama,
* odlučuje o osnivanju radnih tijela te imenuje i razrješuje njihove članove,
* uređuje i organizira nakladničku i informativnu djelatnost LAG-a,
* donosi akte kojima se bliže uređuje dodjela javnih priznanja LAG-a ustanovljenih odlukom Skupštine,
* daje prijedlog Skupštini o udruživanju LAG-a u druge organizacije,
* utvrđuje organizaciju obavljanja stručnih poslova LAG-a i u svezi s tim donosi potrebne akte,
* brine o primjeni LEADER načela,
* bira i razrješava članove stručnih tijela za vrednovanje projektnih prijedloga u sustavu provedbe decentralizirane raspodjele financijskih sredstava iz javnih izvora kojima upravlja LAG,
* provodi postupak odabira projektnih prijedloga u sustavu provedbe decentralizirane raspodjele financijskih sredstava iz javnih izvora kojima upravlja LAG,
* donosi odluke o odabiru ili odbijanju projekata u sustavu decentralizirane raspodjele financijskih sredstava iz javnih izvora,
* obavlja i druge zadaće koje mu povjeri Skupština odnosno koje zahtijeva redovno  
  funkcioniranje LAG-a ako one nisu ovim Statutom ili drugim aktima stavljeni u nadležnost drugih tijela.

**Članak 29.**

Upravni odbor radi i odlučuje na sjednicama.

Sjednice Upravnog odbora LAG-a Vuka-Dunav mogu se u opravdanim slučajevima održati i putem elektronskih medija, kao u slučaju kada treba hitno riješiti pitanja koja su u nadležnosti Upravnog odbora, a svako odgađanje rješavanja može doprinijeti štetu za Udrugu ili kako bi se smanjili troškovi održavanja sjednice, održati i tako da se više od pola članova Upravnog odbora o predloženim točkama dnevnog reda, do unaprijed definiranog roka, izjasni putem telefona, telefaksa, video linka ili elektroničkom poštom. Na temelju dobivenih odgovora i mišljenja sastavlja se i vodi zapisnik elektroničkog zasjedanja Upravnog odbora i na isti način kao i kad Upravni odbor zasjeda na tradicionalan/fizički način.

Upravni odbor zasjeda prema potrebi, a najmanje jednom u tri mjeseca.

Upravni odbor saziva Predsjednik Upravnog odbora ili Predsjednik LAG-a po svojoj odluci, ili kada to zatraži trećina članova Upravnog odbora.

Prilikom konstituiranja Upravnog odbora potrebno je ispuniti uvjet da predstavnici niti jedne od interesnih skupina ne ostvaruju više od pedeset (50%) glasačkih prava, odnosno niti jedna interesna skupina zasebno nema kontrolu nad donošenjem odluka, temeljem čl. 31., Uredbe (EU) 2021/1060. Za donošenje pravovaljanih odluka na sjednicama Upravnog odbora mora prisustvovati natpolovična većina članova od ukupnog broja članova, odnosno najmanje pedeset i jedan posto (51%) članova.

O poslovnom redu na sjednici kao i drugim pitanjima postupovne naravi Odbor odlučuje većinom glasova prisutnih članova.

O kooptiranju novih članova Upravni odbor odluku donosi natpolovičnom većinom uz uvjet da predstavnici niti jedne od interesnih skupina ne ostvaruju više od pedeset (50%) glasačkih prava.

Prilikom odlučivanja o odabiru projektnih prijedloga u sustavu provedbe decentralizirane raspodjele javnih sredstava kojima upravlja LAG, u dnevni red sjednice mora biti uključeno pitanje utvrđivanja nepristranosti i izbjegavanja sukoba interesa prisutnih članova Upravnog odbora, u odnosu na prijavitelje projektnih prijedloga o čijem odabiru odlučuje Upravni odbor.

**Predsjednik**

**Članak 30.**

Predsjednika bira i opoziva Skupština na vrijeme od četiri godine, s tim da može biti ponovo izabran na istu dužnost.

Izvršne funkcije i druge poslove određene ovim Statutom obavlja Predsjednik LAG-a.

Skupština može svojom Odlukom odrediti da Predsjednik LAG-a ujedno obnaša i funkciju Voditelja LAG-a.

Ovlasti i dužnosti Predsjednika LAG-a:

* zastupa LAG, te potpisuje dokumente njegovog materijalnog i financijskog poslovanja,
* izvršava financijski plan i raspolaže planiranim sredstvima pri čemu brine o namjeni i pravilnosti korištenja tih sredstava, te donosi provedbene odluke,
* saziva sjednice Skupštine LAG-a i predsjeda radom Skupštine,
* zajedno s članovima Upravnog odbora utvrđuje prijedlog Programa rada i Statuta koji se podnose Skupštini na razmatranje i usvajanje,
* brine o izvršenju usvojenog Programa rada i provedbi odluka Skupštine i Upravnog odbora,
* odgovoran je za podnošenje Skupštini prijedloga godišnjeg financijskog izvješća,
* upravlja imovinom LAG-a,
* prisustvuje sjednicama Upravnog odbora,
* brine se o upoznavanju javnosti s radom LAG-a i njenih tijela,
* obavlja i druge poslove određene Statutom LAG-a.

Voditelj LAG-a

**Članak 31.**

Voditelj LAG-a svoju dužnost može obavljati profesionalno ili volonterski.

Ukoliko na tu dužnost nije imenovan Predsjednik, za voditelja može se imenovati osoba koja je svojim radnim i stručnim angažmanom dokazala svoju opredijeljenost za provođenje definiranih ciljeva LAG-a, kao i potrebno stručno znanje i sposobnost uspješnog organiziranja i djelotvornog upravljanja organizacijom te posjeduje odgovarajuće kvalifikacije i stručnu spremu, o čemu tada odlučuje Upravni odbor.

Voditelja LAG-a bira i opoziva Upravni odbor do opoziva, a temeljem natječaja, te se s njim sklapa ugovor o radu.

Ovlasti i dužnosti Voditelja LAG-a:

* stručno i tehničko pripremanje sjednica tijela LAG-a,
* izvršavanje odluka drugih tijela LAG-a,
* obavljanje stručnih i tehničkih poslova,
* vođenje i upravljanje administracijom LAG-a,
* provedba programa LEADER pristupa.

**Članak 32.**

Za svoj rad Predsjednik, Voditelj i Predsjednik Upravnog odbora odgovorni su Skupštini LAG-a.

Predsjednik podnosi Skupštini LAG-a godišnje izvješće o svom radu i radu Upravnog odbora.

**Članak 33.**

U slučaju prijevremenog prestanka mandata Predsjednika iz bilo kojeg razloga, Predsjednik Upravnog odbora preuzima sve ovlasti do izbora novog Predsjednika.

**V. ORGANIZACIJA OPERATIVNOG DJELOVANJA LAG-a**

**Članak 34.**

Radi obavljanja stručnih, administrativnih, financijskih i drugih poslova LAG može ustanoviti stručnu službu o čemu odlučuje Upravni odbor.

Na čelu stručne službe LAG može zaposliti tajnika i ostale stručne djelatnike radi obavljanja izvršnih odnosno administrativnih poslova koje definira Upravni odbor Pravilnikom o sistematizaciji radnih mjesta i zapošljavanju.

**VI. IMOVINA I STJECANJE IMOVINE**

**Članak 35.**

Imovinu LAG-a čine novčana sredstva koja je udruga stekla uplatom članarina, dobrovoljnim prilozima i darovima, novčana sredstva koja udruga stekne obavljanjem drugih djelatnosti kojima se ostvaruju ciljevi, financiranjem programa i projekata iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, kao i druga imovinska prava.

LAG će pripremati projekte za kandidiranje u okviru raspoloživih nacionalnih ili EU fondova u svrhu ostvarivanja svojih ciljeva.

Financijska godina LAG-a počinje 1. siječnja i završava 31. prosinca iste godine.

Iznos godišnje članarine određuje Upravni odbor.

Udruga upravlja imovinom u skladu s propisima o materijalnom i financijskom poslovanju neprofitnih organizacija i može raspolagati svojom imovinom samo za ostvarivanje ciljeva i obavljanje djelatnosti određenih ovim Statutom i zakonom.

**VII. RJEŠEVANJE SPOROVA I SUKOBA INTERESA**

**Članak 36.**

Spor/sukob interesa u udruzi postoji kada član smatra da su mu povrijeđena prava određena statutom, kada se radi o sporu/sukobu interesa između članova udruge a koji utječe na rad udruge, kada član udruge smatra da je udruga povrijedila Statut, odnosno spor/sukob interesa oko pitanja o kojima se podnosi zahtjev za upis promjena u Registar udruga.

Za rješavanje sporova i sukoba interesa nadležan je Predsjednik a u slučaju spora/sukoba člana udruge i Predsjednika, za rješavanje sporova i sukoba interesa biti će nadležan Upravni odbor. Svi sporovi/sukobi moraju biti riješeni u što kraćem roku uz vođenje računa o poštivanju integriteta i osobnosti sukobljenih strana.

Za prigovore na Odluke vezane uz LAG natječaje, u provedbi decentralizirane raspodjele financijskih sredstava iz javnih izvora kojima upravlja LAG, Upravni odbor imenuje tročlano povjerenstvo, sukladno Internoj metodologiji LAG-a Vuka-Dunav za provedbu postupaka odabira projekata.

**VIII. PRESTANAK POSTOJANJA LAG-a**

**Članak 37.**

LAG prestaje postojati u slučajevima predviđenim zakonom, te dvotrećinskom većinom glasova od ukupnog broja članova Skupštine LAG-a.

U slučaju prestanka postojanja LAG-a njezina se imovina nakon namirenja troškova vjerovnika, sudskih i drugih postupaka predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine sukladno statutu.

Likvidatora udruge bira i opoziva Skupština Udruge.

Likvidator zastupa udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja udruge iz registra udruga.

Likvidator je dužan ispunjavati sve zakonske obveze i poštivati rokove koji su propisani zakonom u slučaju prestanka djelovanja udruge.

Likvidator je u slučaju iz st. 1. ovog članka dužan nadležnom uredu podnijeti zahtjev za upis prestanka djelovanja udruge u Registar udruga sukladno zakonskim odredbama.

**IX. PRIJELAZNE I ZAVRŠNE ODREDBE**

**Članak 38.**

Statut LAG-a je temeljni akt LAG-a i svi drugi opći akti moraju biti u skladu s odredbama Statuta.

Prijedlog za izmjenu Statuta mogu dati članovi Upravnog odbora ili dvotrećinska većina redovnih članova LAG-a. Predsjednik LAG-a dostavlja nacrt Statuta svim članovima LAG-a koji svoje primjedbe dostavljaju Upravnom odboru.

Upravni odbor razmatra primjedbe nakon čega utvrđuje prijedlog Statuta.

**Članak 39.**

Sva unutarnja pitanja LAG-a kao i druga pitanja koja nisu uređena Statutom, a zahtijevaju podrobniju raspravu bit će uređena Poslovnikom o radu Skupštine te općim aktima koje donosi Skupština LAG-a.

**Članak 40.**

Ovaj Statut stupa na snagu danom donošenja, a time prestaje važiti Statut Lokalne akcijske grupe Vuka – Dunav od 14. prosinca 2022. godine.

Ovaj Statut predati će se na ovjeru u registar udruga Republike Hrvatske kod Ureda državne uprave u Osječko-baranjskoj županiji u kojemu je registrirana Lokalna akcijska grupa Vuka-Dunav.

**Članak 41.**

Tumačenje odredaba ovog Statuta i drugih akata daju Predsjednik i Upravni odbor LAG-a.

**Članak 42.**

Ovaj Statut stupa na snagu trenutkom donošenja, a primjenjuje se od dana upisa u Registar udruga Republike Hrvatske.

URBROJ: STA/24-1

U Antunovcu, 17. prosinca 2024. godine

Predsjednik LAG-a Vuka-Dunav

Davor Tubanjski bacc. ing. agr.